12
Iyyoba Haasaya
1 Iyyobi haysada yaagidi zaaris.
2 Ee, hinte tumaka ase;
cincatethi hintera hayqana!
3 Shin taka hinteda akeeki de7iya asi;
taani hintefe guuxike;
Ha hinte odetidaba eronnay oonee?
4 Taani Xoossaa woossin I tana si7ida asi gidikoka,
ha77i ta laggetas miichas attas;
taani xillonne borey bayna asi gidikoka qelqisethas attas.
5 Metootidi be7iboona asi hara asa meton miicees;
hinte kundanaw gandigariya asi sugeeta.
6 Bonqeyisata keethay saro de7ees;
Xoossaa yiloyeysati hirgi bayna de7oosona;
banta wolqaa bantaw xoosse oothosona.
7 Ane meheta oycha; enti nena tamaarsana;
Woyko salo kafota oycha; enti new odana.
8 Woyko sa7a medhetethatas oda; enti nena tamaarsana;
abba molotika new odana.
9 Godaa kushey hessa oothidaysa eronnay oonee?
10 De7oy de7iya medhetethi ubbaynne
asa shempoy iya kushena.
11 Inxarsi kathi shaakidi ereysada,
haythi oda shaakidi erenneyee?
12 Cincatethi dondzida asaa matan deneyee?
daro laythi de7ida asaa matan akeeki benteneyee?
13 Cincatethinne wolqi Xoossasa;
zoreynne akeeki iya matan bentees.
14 Xoossay laallidaba zaari keexanay oonee?
I qachida uraa birshanay oonee?
15 Xoossay ira teqiko biittay melees;
ira bukisiko di7oy biitta dhaysees.
16 Minotethinne xoonoy Xoossasa;
cimeteysinne cimmeysi nam7ayka iyape garsan de7ees.
17 Zoreysatape cincatethaa qaari ekees;
halaqataka eeya kessees.
18 I kawota araatape wothidi aylle kessees.
19 Kahinetape bonchuwa qaari ekees;
adussa wode xapho yeddida wolqaamata shiri yeggees.
20 Ammanetida zoreyisata si77i oothees;
cimatapeka akeeka yegisees.
21 Bonchetidaysata kawushshees;
minota danco bilisees.
22 Dhuman de7iya xuura qonce kessees;
leelida dhumaa poo7o kessees.
23 Xoossay kawotethata gitayees; zaaridi dhaysees;
Kawotethata dalgisees; zaaridi laallees.
24 Alamiya kawota akeeka diggees;
ogey bayna mela biittan toylatana mela oothees.
25 Poo7oy bayna dhuman tattafoosona;
mathotida asada gandigaroosona.