44
Dooretida Isra7eele
1 Shin ta aylliya Yayqooba, ta doorida Isra7eele,
ha77ika si7a.
2 Nena medhida, ne aaye ulon nena giigisida
Goday haysada yaagees.
Ta aylliya Yayqooba,
taani doorida Yishuruuna, yayyofa.
3 Taani saamotida biittan haatha gussana;
mela biitta bolla shaafa gogisana.
Ta Ayyaana ne nayta bolla,
ta anjuwa ne kochaa bolla gussana.
4 Enti haatha doonan dolida maatada,
shaafa lanqen de7iya mithada aacana.
5 Issoy bana, taani Godaaba yaagana;
hankoy bana Yayqooba sunthan xeegana;
haray ba kushiya bolla, “Taani Godaaba” yaagidi caddana;
I Isra7eele iya sunthan xeegetana.
6 Goday, Isra7eele Kawoynne iya Woziday,
Ubbaafe Wolqaama Goday haysada yaagees:
“Koyroy tana; wursethay tana;
taape hara Xoossi baawa.+
7 Ta meli oonee? De7iko ane awaajo;
ane ta sinthan eqidi odo.
Benipe doomidi, hanidaba odo;
sinthafe hananaba qonciso.
8 Yayyofite; dagammopite;
taani haysa benipe doomada odabikina?
Kasetada erisabikina?
Hessas hinte taw marka.
Taape attishin, hara Xoossi de7ii?
Hara Zaalli baawa;
oonika baynaysa ta erayis” yaagees.
9 Eeqa misileta medhiya ubbay hada;
iyan ufaytiyabati enta go7okona.
Enta markati qooqeta entaw eri baawa;
enti yeellatana.
10 Bana go77onna eeqa
Xoossa oothidi giigisiday oonee?
11 Eeqa medhey asepe attishin, hara gidenna;
inne iya laggeti yeellatana;
ubbati issife shiiqidi eqo, yayyo, yeellato.
12 Birata qoxeysi eeqa oothanaw
ba birata taman seerisidi mala immanaw
ba mino kushiyan naariqan qoxees.
Hessa giigisishe koshatees;
iya wolqay wurees;
saamotesinne labbanees.
13 Anaaxey wodoron likidi
irsaasen iya bolla malla wothees;
liiqisiya miishen liiqisees.
Lo77o asa malan medhidi
ba eeqa keethan wothees.
14 I hessa oothanaw ziga qanxees;
wola woyko xiidda wora giddofe dooridi
diccana mela oothees.
Woyko ziga tokidi
iran diccana mela naagees.
15 Iyape baggaa eethanaw go7etees;
iyape baggaa ekidi, eethidi kayees;
baggaa eethidi kathi kathees.
Attidaysa ekidi xoosse oothidi iyaw goyinnees;
eeqa medhidi iya sinthan gufannees.
16 Iyape baggaa eethidi kathi kathees;
baggan asho caacidi kallidi mees.
Qassi tama kayishe, “Eroshsho, tama goopa;
waani ho77i” yaagees.
17 Qassi attida mithaa massidi,
goyinniya xoossa misile kessees.
He misiliya sinthan gufannidi, iyaw goyinnees;
“Neeni taw xoosse gidiya gisho,
tana ashsha” yaagidi woossees.
18 Enti aykoka erokona; aykoka akeekokona;
enti be7onna mela enta ayfey goozetis;
akeekona mela enta wozanay gordetis.
19 Eeqa oothiya asaa giddofe ba wozanan,
“Iyape baggaa taman eethas;
iya bonquwan kathi kathas;
iyan asho caacada mas.
Iyape attidaysa ixetida eeqa oothada medho?
attida cugetha mithas gufannada goyinno?”
yaagidi qopiya woyko akeekiya asi baawa.
20 I bido mees; iya cimetida wozanay
iya hara soo kaalethis.
I ba shempuwa ashshanaw danda7enna;
“Haysi ta ushacha kushen de7ey wordo gidenna”
gaanaw danda7enna.
21 Goday haysada yaagees:
“Yayqoobaa, haysa akeeka;
Isra7eele, neeni ta aylle gidiya gisho haysa hassaya.
Taani nena medhas; neeni ta aylle;
neno Isra7eele, taani nena dogike.
22 Taani ne nagaraa pittada diggas,
ne naaquwa caaganada quchas.
Taani nena wozida gisho,
taako simma” yaagees.
23 “Hinteno saloto, Goday haysa oothida gisho,
ufaysan yexite; neno biittaw, ilila.
Hinteno dereto, worawnne
iya giddon de7iya mitha ubbay mazmure yexite.
Goday Yayqooba wozis;
Isra7eele giddon bonchetis.
24 Ne aaye ulon nena medhidaysi,
nena wozidaysi Goday haysada yaagees:
Ubbabaa Medhiday, salota tarka micciday;
sa7aaka tarka hiixiday, taani Godaa.
25 Taani wordo nabeta tinbitiya hada oothas;
marota kaayowa eeyatethi kessas.
Taani cincata cincatethaa shira yeggas;
enta eraa eeya oothas.
26 Taani ta aylleta qaala minthana;
ta nabeta tinbitiya polana.
Taani Yerusalaame katamaa,
‘Neeni asay de7iya bessi gidana’ yaagas;
Yihuda katamata,
‘Hinte simmidi keexetana; hinte gimbey ooraxana’ yaagas.
27 Taani goggiya haathata melisana gisho
ciimmo haatha, ‘Ne mela’ yaagana.
28 Qiroosako, ‘Neeni ta asaa heemmeysa;
neeni ta halchuwa poleysa’ yaagana.
I, Yerusalaame katamaa, ‘Neeni simmada keexetana’;
xoossa keethaa, ‘Ne baasoy yegetana’ ” yaagana.
+ 44:6 Isa 48:12; Qon 1:17; 22:13.