60
Nu Morketape Nuna Ashsha
Masephexoomeninne Soobalan de7ida Araame asaara oletida wodenne Iyo7aabi guye simmidi Maxine zangaaran tammanne nam7u mukulu Edoome asaa wodhida wode Dawiti zammaareta halaqaas xaafida woosa
“Ciishsha cuudhethe” geetetiya markatetha woosa.
1 Abeeti Xoossaw, ne nuna aggadasa;
nuna mentherthadasa.
Ne nuna hanqetadasa;
shin ha77i nuna zaara; mintha essa.
2 Ne biitta qaathadasanne za7isadasa;
biittay kokoriya gisho, ne iya za7uwa kuntha.
3 Neeni ne asaa meto bessadasa;
nuna gandigarsiya woyne ushshadasa.
4 New yayyeysati banta morke dongefe
attana mela malla immadasa.
Salaha
5 Ne siiqeysati attana mela,
ne ushacha kushen
nuna ashsha; nuna alla.
6 Xoossay ba geeshsha bessan haysada yaagis;
“Taani xoonada Seekema biitta shaakana;
Sukota zangaara wadhana.
7 Galadi tabaa; Minaaseyka taassa;
Efreemey ta huuphe ashshiya birata qoobe;
Yihudi ta kawota xam7aa.
8 Moo7abey ta meecetiya kere;
Edoomey tabaa gideysa erisanaw,
ta caammaa iya bolla wothayis;
taani Filisxeeme xoonada gereerayis” yaagis.
9 Gimbetida katamaako tana oone efanay?
Edoome gakanaw tana oone kaalethanay?
10 Abeeti Xoossaw, nuna aggiday nena gidikii?
Abeeti Xoossaw neeni nu olanchotara olas keyaka.
11 Asa maadoy pathonna gisho,
morketara oletanaw ne nuna maadda.
12 Xoossaa wolqan nu morketa xoonana;
I nu morketa yedhana.