6
Yesuusi Naazireten Ixetis
(Maato 13:53-58; Luqa 4:16-30)
1 Yesuusi yaape keyidi, ba tamaareta kaalethidi, ba katama Naazirete bis. 2 Sambaata gallas ayhude woosa keethan tamaarso oykis. I tamaarseysa si7ida daro asay malaaletidi, “Haysi ha ubbaa awupe demmidee? Ha cincatethaa I awupe ekidee? Ha malaatata oothiya maata I awupe demmidee? 3 Haysi anaaxiya gidennee? Mayraami na7a, Yayqooba, Yoosa, Yihudanne Simoona ishaa gidenneyee? Iya micheti nuura haysan de7okonayee?” yaagidi, I giyaba ekonna ixidosona.
4 Yesuusi he asaako, “Nabey ba biittan, ba dabbotaninne ba soo asan bonchetenafe attishin, harata matan bonchetees” yaagis.+ 5 I he bessan ba kushiya guutha asaa bolla wothidi pathidaysafe attishin, hara malaatata oothanaw danda7ibeenna. 6 Asay ammanibona gisho daro malaaletis.
Tammanne Nam7u Hawaareta Kiitetidosona
(Maato 10:5-15; Luqa 9:1-6)
Hessafe guye, Yesuusi he heeran de7iya gutatan asaa tamaarsees. 7 Yesuusi tammanne nam7u tamaareta baako xeegidi, nam7aa nam7aa gathidi kiittis. Entaw tuna ayyaanata kessiya wolqaa immis. 8 Enta, “Oge xam7afe attishin, kathi, karxiita, hinte kiisen miishe aybibaaka oykofite.+ 9 Hinte tohuwan caamma aathite, shin nam7u afila oykofite” yaagis. 10 Qassika, “Hintena asi mokida soo awunka gidin he bessaa yeddidi baana gakanaw he keethan gam7ite. 11 Hintena asi mokonasuwa woyko hinte odiyaba si7onnasuwa awun gidikoka, he biittan de7iya asaas marka gidana mela he bessaafe keyishe, hinte tohuwape baana pitite” yaagis.+
12 Tammanne nam7u tamaareti bidi, asay banta nagaraape simmanaada qaala odidosona. 13 Enti asape daro tuna Ayyaanata kessidosona. Daro harganchota zayte tiyidi pathidosona.+
Xammaqiya Yohaanisa Hayquwa
(Maato 14:1-12; Luqa 9:7-9)
14 Yesuusa sunthay ubba bessan keyida gisho, Kawoy Herodiisi iyabaa si7is. Issi issi asay, “Xammaqiya Yohaanisi hayqope dendis, hessa gisho ha malaatata oothey iya” yaagidosona.+
15 Baggati, “Haysi Eeliyaasa gidennee?” yaagidosona.
Harati qassi, “Haysi beni wode nabetape issuwa gidonna aggenna” yaagidosona.
16 Shin Herodiisi hessa si7ida wode, “Haysi taani qoodhiya qanxisida Xammaqiya Yohaanisa gidennee? I hayqope dendis” yaagis.
17 Herodiisi ba ishaa Filphoosa machiw Herodiyada ekida gisho I gaason Yohaanisa oythidi qashisis. 18 Yohaanisi Herodiisa, “Neeni ne ishaa machiw ekanaw bessenna” yaagis.+
19 Herodiyada Yohaanisa ba ulon morkada iya wodhisanaw koyasu, shin danda7abuku. 20 Yohaanisi xillonne geeshsha asi gididaysa Herodiisi erida gisho, iyaw babidi loythi naagisees. Herodiisi Yohaanisi giyaba si7anaw dosikoka I giyaba si7iya wode daro dagammees.
21 Herodiisi ba yeletida gallasa bonchanaw deriya haareysatas, shaalaqatasinne Galilan de7iya gita asaas imato giigisis. Hessi Herodiyadas inje gallas gidis. 22 Herodiyada na7iya imathay moketiya bessaa gela durada, Herodiisanne iya imathata ufaysasu. Kawoy na7iw, “Ne koyaba ayba gidikoka tana oycha, taani new immana” yaagis. 23 Qassi iw caaqidi, “Neeni oychiyaba ayba gidikoka, taani new immana. Hari attoshin, ta kawotethaa baggaa gidikoka taani new immana” yaagis.
24 Na7iya kare keyada ba aayeko, “Ay imma go?” gada oychasu.
I aayiya, “Xammaqiya Yohaanisa huuphiya imma ga” yaagasu.
25 Na7iya ellesada kawako bada, “Xammaqiya Yohaanisa huuphiya saanen wothada ha77i taw immana mela koyayis” yaagasu.
26 Yaanin, kawoy daro qiirotis, shin ba imathata gisho iw caaqida ba caaquwa menthanaw koybeenna. 27 Hessa gisho, ellesidi naageysa Yohaanisa huuphiya ehana mela kiittis. Naageysi qasho keethi bidi Yohaanisa qoodhiya qanxis. 28 He qanxetida huuphiya saanen wothi ehidi na7ees immis. Na7iya qassi ba aayes immasu. 29 Yohaanisa tamaareti hessa si7ida wode bidi iya aha eki efidi moogidosona.
Ichashu Mukulu Asaa
(Maato 14:13-21; Luqa 9:10-17; Yoha 6:1-14)
30 Tammanne nam7u hawaareti simmi yidi enti oothidabaanne tamaarsidaba ubbaa Yesuusas odidosona. 31 Entako yaa asaynne biya asay darida gisho, Yesuusaranne iya tamaaretara, hari attoshin kathi maanawuka enta gathonna ixis. Yaanin, Yesuusi entako, “Nurka guuthi shempi ekanaw asi bayna bessi yedhite” yaagis. 32 Hessa gisho, enti bantarka wogolon gelidi asi bayna bessi bidosona.
33 Enti bishin daro asay enta be7idi eridosona. Yaatin, katama ubbaafe asay tohora woxi bidi enti biya bessaa entafe sinthe gakidosona. 34 Yesuusi wogoluwape wodhidi daro asa be7is. Asay heemmiya asi bayna dorsa mela gididaysa be7idi entaw qadhetidi enta darobaa tamaarsis.+
35 Sa7ay omarsiya wode Yesuusa tamaareti iyako yidi, “Haysi bessay asi bayna bessi; ha77i sa7ika qammis. 36 Asay gutatanne katamata bidi bantaw miyaba shammana mela asa yedda” yaagidosona.
37 Shin Yesuusi zaaridi entako, “Asaas miyaba hinte immite” yaagis.
Enti, “Nuuni bidi nam7u xeetu dinaaren uythu shammidi asaa muzana mela koyay?” yaagidi oychidosona.
38 Yesuusi entako, “Hintew aapun uythi de7ii? Ane bidi be7ite” yaagis.
Enti be7idi, “Ichashu uythunne nam7u molo” yaagidosona.
39 Yesuusi ba tamaareta asa ubbaa cugan cugan shaakidi maatan utisana mela kiittis. 40 Asay xeetu cuganinne ishatamu cugan shaaketi shaaketi uttidosona. 41 Yesuusi ichashu uythaanne nam7u molota ekidi, pude salo xeellidi Xoossaa galatis. Uythaa menthidi asaas gishana mela ba tamaaretas immis. Qassi nam7u molota enta ubbaas shaakis. 42 Asa ubbay midi kallidosona. 43 Attida uytha tiifiyanne molota tiifiya, iya tamaareti tammanne nam7u gayta kumethi denthidosona. 44 Uythaa mida adde asaa tayboy ichashu mukulu.
Yesuusi Abba bollara Hemetis
(Maato 14:22-33; Yoha 6:15-21)
45 Ellesidi Yesuusi ba tamaareti wogoluwan gelidi, abbaafe hefinthan de7iya Beetesayda baape sinthatidi baana mela kiittis. Shin baw asaa moyzanaw guye attis. 46 Asaa moyzidaape guye, Xoossaa woossanaw zuma bolla keyis.
47 Sa7ay qammiya wode wogoloy abba giddon de7ees, shin Yesuusi abbaafe gaxan barka de7ees. 48 Carkoy iya tamaaretako carkiya gisho, abba pidhoy waayseysa Yesuusi be7is. Wontimaathe sa7i geeyana haniya wode I abba bolla hemetishe entako yidi, enta yeggidi aadhanaw koyis. 49 Shin I abba bolla hemetishin, enti be7idi, entaw moytille daanin waassidosona. 50 Enti ubbay iya be7idi, yashshan kokoridosona.
Shin Yesuusi ellesidi entako, “Tana, aykoy baawa; yayyofite” yaagis. 51 Yesuusi wogoluwan gelidi entara issife uttin carkoy wopu gis. Enti daro malaaletidosona. 52 Enta wozanay zel7umida gisho, enti uythabaa akeekibokona.
Gensareexen Harganchoti Paxidosona
(Maato 14:34-36)
53 Enti abba pinnidi, Gensareexe biitta gakidi, wogoluwa gaxa shiishidi qachidosona. 54 Enti wogoluwape wodhiya wode asay ellesidi Yesuusa eridosona. 55 Enti heeran de7iya biitta ubban woxeretidi harganchota halan tookidi, “Yesuusi de7ees” gin si7ida bessaa ehidosona. 56 Asay I bida soo ubban, gaxariyan gidin, kataman, de7iya harganchota dabaaba efoosona. Harganchoti iya afilaa macaraa gidikoka bochana mela asay iya woossidosona. Bochida ubbay paxis.
+ 6:4 Yoha 4:43. + 6:8 Luqa 10:4-11. + 6:11 Hawa 13:51. + 6:13 Yay 5:14. + 6:14 Maato 16:14; Mar 8:28; Luqa 9:19. + 6:18 Luqa 3:19-20. + 6:34 Taybo 27:17; 1 Kawo 22:17; Hiz 34:5; Maato 9:36.