12
Xoossay Nuus Aawa
1 Hiza, shaarada nu yuushuwan darida haysa mela markati nu matan de7iya gisho nuna dhubiya ubbaanne oykidi haariya nagaraa diggidi, nu sinthan de7iya gaadde wothaa gencan woxoos. 2 Nu ammanuwas oge dooydaysanne nu wursetha poluwako nuna gathiya Yesuusa bolla nu ayfiya wothoos. Yesuusi wodepe de7iya ufaysaa gisho masqaliya waayiya danda7idi, yeella hayquwa kadhidi, Xoossaafe ushacha baggan uttis.
3 Hiza, hinte doccidi ufaysi qanxonna mela nagaranchota ixuwa danda7ida Yesuusa qopite. 4 Nagarara de7iya baaxiyan buroo suuthu gussana gakanaw eqetibeketa. 5 Xoossay ba qaalan, ba naytada hintena zoridaysa dogideta.+
“Ta na7aw, Xoossaa seera leqofa;
I nena seeriya wode ufaysi qanxofa.
6 Goday ba dosiya uraa seerees;
qassi ba na7ada ekiya ubba garaafes” yaagees.
7 Xoossay hintena ba naytada seeriya wode gencite; Aaway seeronna na7i oonee? 8 Xoossay ba nayta ubbaa seerees; hinte seerettonna ixiko tuma iya nayta gidonashin balako nayta. 9 Qassi nuna yelida nu aawati nuna seerosona; nuka entana bonchoos. Yaatin, nuuni nu ayyaana Aawas waanidi aathidi haaretoko? 10 Hiza, nu aawati bantaw lo77o daanida mela guutha wodes nuna seeridosona. Shin Xoossay nu go77as, nu iya geeshshatethan shaaketana mela seerees. 11 Nuuni seeretiya wode yiloyeesipe attishin, ufaysenna. Shin guyepe seeretethi meezetida asaas seeray, saroy kumida xillotethaa ayfe ayfisees.
Zorenne Naagiso
12 Hiza, hinte argaacida qesiyanne hinte daaburida gulbata minthite.+ 13 Wobbey paxana melape attishin, aathidi meqonna mela hinte tohuwas suure oge giigisite.+
14 Asa ubbaara saro daanawunne geeshshatethan daanaw minnite; geeshshatethi bayna oonika Godaa be7anaw danda7enna. 15 Hintefe oodeska Xoossaa aadho keehatethay paconnaada, qassi camo ayfe ayfidi daro asaa tunisiyanne dhaysiya zerethada gidonna mela naagetite.+ 16 Hinte giddon laymatiya asi woyko issi toho miya kathas ba bayratetha toochidi bayzida Eesawe mela asi doonna mela naagetite.+ 17 Guyepe Eesawey he anjuwa ekanaw koyida wode digetidaysa ereeta. I he anjuwa afuthan minnidi koykoka, demmanaw danda7ibeenna; I nagaraape simmanaw qaada demmibeenna.+
18 Hinte kushen boshetiya Siina deriyako, eexiya tamaako, dhumaako, caaganaako, gotiyaako,+ 19 moyze punuko woyko qaalay si7etiya bessaako yibeeketa. He qaala si7ida asay hara guzha qaala si7onna mela woossidosona. 20 Ayis giiko, “Hari attoshin, do7i he zumaa bochiko, shuchan cadetidi hayqo” yaagida kiitaa enti tookanaw danda7ibookona.+ 21 He haniyabay daro daganthiyaba gidida gisho Museyka, “Taani yashshan kokoras” yaagis.+
22 Shin hinte Xiyoone zumako, de7o Xoossay de7iya Yerusalaame katamaako, issife shiiqidi ufaytiya daro mukulu kiitanchotako saluwa yideta. 23 Enta sunthay salon xaafetida woosa keethaa bayra naytako, asa ubbaa dayna gidida Xoossaako, polo gidida xillo asaa ayyaanatako yideta. 24 Ooratha caaquwas giddo gididi sigethiya Yesuusako, Aabela suuthaafe aadhiyaba odiya wurxetida suuthako yideta.+
25 Hintew odiya ura qaala ixas goonna mela naagetite. Kaseysati sa7an gididi odida kiita si7onna ixidi, kessi ekiboonnaba gidiko, yaatin, salon gididi odiya qaala nuuni ixas giiko waanidi kessi ekanee?+ 26 He wode iya qaalay sa7a qaathis. Shin ha77i taani, “Sa7a xalaala gidonashin, issi toho zaarada saluwaka qaathana” yaagis.+ 27 “Issi toho zaarada” giya qaalay qaaxonnabay minnidi daanaysa, qassi qaaxiya medhetidabati dhayanaysa bessees.
28 Nuuni qaaxanaw danda7onna kawotethaa ekiya gisho Xoossaa galatoos; Xoossaa ufaysiya ogen bonchoninne yashshatethan iya goyinnoos. 29 Hiza, nu Xoossay tuma xuuggiya tama.+
+ 12:5 Iyyo 5:17; Leemi 3:11-12. + 12:12 Isa 35:3. + 12:13 Leemi 4:26. + 12:15 Zaare 29:18. + 12:16 Medhe 25:29-34. + 12:17 Medhe 27:30-40. + 12:18 Kessa 4:11-12; 19:16-22; 20:18-21. + 12:20 Kessa 19:12-13. + 12:21 Zaare 9:19. + 12:24 Medhe 4:10. + 12:25 Kessa 20:22. + 12:26 Hagge 2:6. + 12:29 Zaare 4:24.